หุ้นแจกกำไรอื้อทิ้งห่างทองคํา
เสือใจดี ปีนี้ตลาดหุ้นแจกกำไร 40.60% ทองคำให้ผลตอบแทน 13%
19 ส.ค. 2554

เสือใจดี ปีนี้ตลาดหุ้นแจกกำไร 40.60% ทองคำให้ผลตอบแทน 13%
ตลาดหลักทรัพย์แห่งประเทศไทย ได้สรุปภาวะการลงทุนในตลาดหุ้น (SET) ว่า ในปี 2553 ดัชนีหุ้นปิดที่ระดับ 1,032.76 จุด เพิ่มขึ้นจำนวน 298.22 จุด จากสิ้นปี 2552 คิดเป็นอัตราผลตอบแทนสูงถึง 40.60% โดยจุดสูงสุดอยู่ที่ 1,049 จุด สูงสุดในรอบ 14 ปี 1 เดือน ตั้งแต่เดือน ต.ค. 2539 ส่วนปี 2552 ดัชนีหุ้นไทยพุ่งขึ้น 63% 
ขณะที่มูลค่าหลักทรัพย์ตามราคาตลาดรวม (มาร์เก็ตแคป) ก็เพิ่มขึ้น 41.91% มาอยู่ที่ 8,334,684 ล้านบาท สูงสุดในรอบ 35 ปี โดยนักลงทุนต่างชาติมียอดซื้อสุทธิเพียงเจ้าเดียว 81,723 ล้านบาท 
อย่างไรก็ตาม ในปีนี้มีบริษัทใหม่เข้า SET เพียง 4 บริษัท แต่มูลค่าระดมทุนและมูลค่าหลักทรัพย์เข้าใหม่ ณ ราคาไอพีโอ กลับเพิ่มขึ้น 24.22% เป็น 103.58% ตามลำดับ ส่วนน้องใหม่ในตลาดหลักทรัพย์เอ็ม เอ ไอ (MAI) ก็มีเพียง 7 บริษัท ทำให้มูลค่าหลักทรัพย์และมูลค่าระดมทุนลดลง 52% และ 47% ตามลำดับ
“ราคาหุ้นที่ขึ้นมามากส่งผลให้อัตราเงินปันผลตอบแทนเฉลี่ยในปีนี้ อยู่ที่ 2.92% น้อยลงกว่าปีก่อนที่ให้ถึง 3.65% แต่กำไรของบริษัทจดทะเบียนดีขึ้นทำให้ พี/อีลดลงจากระดับ 25.56 เท่า เหลือ 15.35 เท่า” 
น.ส.มยุรี โชวิกรานต์ ผู้อำนวยการอาวุโส ฝ่ายวิเคราะห์หลักทรัพย์ บล.กิมเอ็ง (ประเทศไทย) เปิดเผยว่า เริ่มต้นปี 2554 จะเกิด January Effect หลังไม่ได้เกิดมาแล้ว 5 ปี เนื่องจากเม็ดเงินต่างชาติยังไหลเข้าภูมิภาคเอเชียต่อ มีจะมีแรงขายของกองทุนรวมหุ้นระยะยาว (LTF) แต่คงออกมาไม่มาก และคาดว่าต่างชาติจะกลับเข้ามาซื้อหุ้นตั้งแต่สัปดาห์ที่ 2 ของเดือน ม.ค.เป็นต้นไป 
ด้านการลงทุนในทองคำราคาในประเทศปีนี้ ให้ผลตอบแทนจากการลงทุน 13% จาก 1.78 หมื่นบาท เมื่อต้นปี มาปิดที่ประมาณ 20,150 บาทต่อน้ำหนักทองคำ 1 บาท แต่ราคาทองคำในตลาดโลกกลับให้ผลตอบแทนสูงถึง 29% มาปิดที่ 1,410 เหรียญสหรัฐต่อออนซ์ เพราะการแข็งค่าของเงินบาทประมาณ 10% จาก 33.40 บาท มาเป็น 30 บาท